Επιδιώκει να ανοίξει τις αγορές όσον αφορά τον εξοπλισμό τηλεπικοινωνιακών τερματικών*. Επιδιώκει επίσης να βελτιώσει τη διαθέσιμη πληροφόρηση για τους καταναλωτές όσον αφορά διαφορετικούς εξοπλισμούς προκειμένου να παρέχεται η δυνατότητα στους χρήστες να επωφελούνται από την τεχνολογική πρόοδο και να κάνουν συνειδητές επιλογές ως καταναλωτές. Οι χώρες της ΕΕ δεν μπορούν να εκχωρούν ειδικά ή αποκλειστικά δικαιώματα που σχετίζονται με την εισαγωγή, την εμπορία, τη σύνδεση, τη λειτουργία και τη συντήρηση του εξοπλισμού τηλεπικοινωνιακών τερματικών. Οι χώρες της ΕΕ δεν μπορούν να αρνούνται τη σύνδεση εξοπλισμού τερματικών με το δημόσιο δίκτυο τηλεπικοινωνιών, ή τη λειτουργία εξοπλισμού επίγειων δορυφορικών σταθμών* στη χώρα τους, εκτός εάν ο εν λόγω εξοπλισμός δεν ανταποκρίνεται σε ορισμένες βασικές απαιτήσεις. Από τις 13 Ιουνίου 2016, οι απαιτήσεις ασφάλειας και ηλεκτρομαγνητικής συμβατότητας για τον ραδιοφωνικό τερματικό εξοπλισμό θεσπίζονται στην οδηγία 2014/53/ΕΕ (και σε τυχόν κατ' εξουσιοδότηση πράξεις που εκδόθηκαν στο πλαίσιο της παρούσας οδηγίας) η οποία προβλέπει μεταβατική περίοδο διάρκειας 1 έτους. Οι απαιτήσεις ασφάλειας για τον τερματικό εξοπλισμό σταθερής τηλεφωνίας (μη ραδιοκυματικό), σε συνάρτηση με τα χαρακτηριστικά, θεσπίζονται στην οδηγία για τη χαμηλή τάση (2014/35/ΕΕ). Εάν ο εξοπλισμός έχει ονομαστική τάση μεταξύ 50 και 1000 V για το εναλλασσόμενο ρεύμα ή μεταξύ 75 και 1500 V για το συνεχές ρεύμα, οι απαιτήσεις ηλεκτρομαγνητικής συμβατότητας θεσπίζονται στην οδηγία σχετικά με την ηλεκτρομαγνητική συμβατότητα (2014/30/ΕΕ). Για να επιτραπεί στους χρήστες η χρησιμοποίηση εξοπλισμού τερματικών της επιλογής τους, είναι αναγκαίο να γίνουν γνωστά και προσιτά τα χαρακτηριστικά της ηλεκτρονικής διασύνδεσης του δημόσιου δικτύου στην οποία πρόκειται να συνδεθεί ο τερματικός εξοπλισμός (άμεσα ή έμμεσα). Οι χώρες της ΕΕ οφείλουν να βεβαιωθούν ότι οι φορείς εκμετάλλευσης δημοσιεύουν τα χαρακτηριστικά αυτά και ότι η ηλεκτρονική διασύνδεση του δημόσιου δικτύου θα είναι προσιτή στους χρήστες. Οι φορείς που έχουν επιφορτιστεί με τον έλεγχο της εφαρμογής των προδιαγραφών που έχουν καθορίσει οι χώρες της ΕΕ πρέπει να είναι ανεξάρτητοι από δημόσιους ή ιδιωτικούς οργανισμούς που προσφέρουν αγαθά και/ή υπηρεσίες στον τομέα των τηλεπικοινωνιών.